Diari Oficial de la Generalitat Valenciana


Sumari del DOGV 8093, del 27-07-2017 (2017/6880)

RESOLUCIÓ de 24 de juliol de 2017, del director de l'Agència Valenciana de Foment i Garantia Agrària (AVFGA), per la qual es convoca la selecció dels grups d'acció local LEADER 2014-2020 i de les estratègies de desenvolupament local participatiu.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8093

Data del DOGV
:   27-07-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/6880


Data del document
:   24-07-2017

Organisme emissor
:   Agència Valenciana de Foment i Garantia Agrària

Tipus de document
:   Resolució

Anàlisi jurídica

 Descriptors 

:   * Agència Valenciana de Foment i Garantia Agrària
    * ajuda pública

RESOLUCIÓ de 24 de juliol de 2017, del director de l'Agència Valenciana de Foment i Garantia Agrària (AVFGA), per la qual es convoca la selecció dels grups d'acció local LEADER 2014-2020 i de les estratègies de desenvolupament local participatiu. [2017/6880]  
El Programa de Desenvolupament Rural de la Comunitat Valenciana 2014-2020 (PDR-CV 2014-2020), aprovat per decisió de la Comissió Europea de 28 de juliol de 2015, té entre els objectius «la diversificació de l'activitat econòmica de les zones rurals i el suport a la iniciativa LEADER».  
En particular, la mesura 19 del PDR té com a objecte «el suport per al desenvolupament local de LEADER». Aquesta mesura es basa en el desenvolupament i la implementació d'una estratègia de desenvolupament local a través dels grups d'acció local (GAL LEADER 2014-2020) que representen els interessos de cada comunitat territorial.  
Per a aplicar aquesta mesura és necessari elegir els corresponents grups d'acció local i les estratègies de desenvolupament local participatiu (EDLP), per a això la Conselleria d'Agricultura, Medi Ambient, Canvi Climàtic i Desenvolupament Rural va dictar l'Ordre 5/2016, d'11 d'abril de 2016, per la qual es convocava i es regulava la selecció dels grups d'acció local LEADER 2014-2020 i de les estratègies de desenvolupament local participatiu (EDLP) i la correcció d'errades publicada en el Diari Oficial de la Generalitat Valenciana amb data 16 de maig de 2016, en la qual es van establir els requisits que havien de tindre les organitzacions candidates i el procediment i els criteris de selecció d'aquestes.  
El procés de selecció dels grups d'acció local s'ha realitzat d'acord amb el que estableix l'Ordre 5/2016, d'11 d'abril, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es convoca i es regula la selecció dels grups d'acció local LEADER 2014-2020 i de les estratègies de desenvolupament local participatiu i en la correcció d'errades publicada en el Diari Oficial de la Generalitat Valenciana amb data 16 de maig de 2016.  
  
Per mitjà de la Resolució de la directora general de Desenvolupament Rural i Política Agrícola Comuna de 19 de juliol de 2017, s'ha realitzat la selecció de 9 GAL LEADER 2014-2020, d'acord amb el que estableix l'Ordre 5/2016, d'11 d'abril, i no cobreix la totalitat del territori considerat LEADER en el PDR-CV 2014-2020.  
La no inclusió d'aquests territoris agreujaria la ja difícil problemàtica que presenten els municipis de les zones rurals de la Comunitat Valenciana, i augmenta en major grau els desequilibris entre territoris, atés que els recursos que es canalitzen a través d'aquesta mesura van destinats a impulsar el desenvolupament de les comarques d'interior i actuar positivament en la fixació de població, i frenar la despoblació.  
  
D'acord amb el que estableix el marc nacional de desenvolupament rural 2014-2020: «en el cas que les estratègies de desenvolupament local Leader finalment seleccionades no cobrisquen la totalitat de les zones rurals definides en el Programa de Desenvolupament Rural, l'autoritat de gestió podrà convocar un nou concurs públic».  
Així mateix, preveu que «totes les convocatòries inicials hauran d'estar acabades abans del 31 de desembre de 2016, sense perjuí que es puga repetir la convocatòria si no es cobreixen tots els territoris previstos i les possibles convocatòries de grups nous, i en aquest cas estaran acabades el 31 de desembre de 2017».  
D'acord amb el que s'ha exposat anteriorment i amb la comunicació efectuada el 30 de juny de 2017 a la Comissió Europea per a realitzar una nova convocatòria de selecció de dos nous grups a fi de cobrir la totalitat del territori Leader, s'ha proposat (ja que la mesura 19 preveu una dotació pressupostària de 27 milions d'euros per al període 2014-2020 i que el marc nacional de desenvolupament rural 2014-2020 estableix que la despesa pública mínima prevista en les estratègies estarà al voltant de dels 3 milions d'euros) augmentar la dotació existent en 6 milions d'euros. D'aquesta manera, la mesura 19 preveu una dotació financera de 33 milions d'euros.  
Fent ús de les facultats que em confereix l'article 13.k del Decret 123/2006, de 8 de setembre, del Consell, pel qual s'aprova l'Estatut de l'Agència Valenciana de Foment i Garantia Agrària, resolc:  
  
  
Primer. Objecte i àmbit  
1. Convocar la selecció d'organitzacions candidates a grups d'acció local, per a l'elaboració de les estratègies de desenvolupament local participatiu, en el marc dels reglaments (UE) núm. 1303/2013 i 1305/2013, de l'acord d'associació espanyol 2014/2020 i del PDR-CV 2014-2020.  
  
2. Convocar la selecció de les estratègies de desenvolupament local participatiu i els grups d'acció local previstos respectivament en els articles 33 i 34 del Reglament (UE) núm. 1303/2013 i arreplegats en el PDR-CV 2014-2020.  
3. L'àmbit d'aplicació és aquell territori LEADER previst en l'annex II de l'Ordre 5/2016, d'11 d'abril, i que no ha sigut cobert per mitjà de la resolució de la directora general de Desenvolupament Rural i Política Agrícola Comuna de 19 de juliol de 2017.  
Les organitzacions candidates podran dur a terme l'elaboració i execució de les EDLP en els municipis LEADER indicats en l'annex I de la present resolució i que pertanguen a les agrupacions comarcals següents:  
Província de Castelló  
- Agrupació comarcal formada pels municipis de les comarques dels Ports, l'Alt Maestrat, el Baix Maestrat.  
- Agrupació comarcal formada pels municipis de les comarques de l'Alt Millars, l'Alcalatén, la Plana Baixa.  
4. Per a cada una de les agrupacions comarcals se seleccionarà, un màxim, d'una organització candidata i una EDLP.  
  
Segon. Règim aplicable  
Aquesta convocatòria pública es regula de conformitat amb l'Ordre 5/2016, d'11 d'abril, per la qual es convoca i es regula la selecció dels grups d'acció local LEADER 2014-2020 i de les estratègies de desenvolupament local participatiu (EDLP) i en la correcció d'errades publicada en el Diari Oficial de la Generalitat Valenciana amb data 16 de maig de 2016».  
  
Tercer. Sol·licituds, documentació i termini a presentar per les organitzacions candidates  
1. Les sol·licituds, documentació i terminis són els establits en els articles 11 i 16 de l'Ordre 5/2016, d'11 d'abril, i es presentaran a través dels models normalitzats que es troben en la següent URL  
  
 http://www.gva.es/va/inicio/procedimientos/pro\_documentos'id\_proc=18893&id\_page=&id\_site=&id\_caso=docs.  
2. Les candidatures presentades estan obligades a relacionar-se amb la Generalitat a través de mitjans electrònics, en els termes de l'article 14 de la Llei 39/2015, d'1 d'octubre, del procediment administratiu comú, per la qual cosa presentaran les sol·licituds telemàticament mitjaçant la seu electrònica de la Generalitat en la URL següent: http://www.gva.es/portal/page/portal/inicio/procedimientos'id\_proc=18572. Els documents que s'annexen als tràmits telemàtics hauran d'anar firmats electrònicament per les persones que, segons el tipus de document, procedisca.  
3. Per a poder accedir a aquest sistema telemàtic, el sol·licitant haurà de disposar de firma electrònica avançada amb el certificat reconegut d'entitat (persones jurídiques), reconegut per l'Autoritat de Certificació de la Comunitat Valenciana.  
4. Si algun dels subjectes a què fa referència l'article 14.2 de la Llei 39/2015, presenta la seua sol·licitud presencialment, es requerirà l'interessat perquè l'esmene a través de la seua presentació electrònica.  
  
5. No serà necessari aportar aquella documentació que ja s'haja presentat anteriorment davant d'aquesta Administració, sempre que no hagen variat les dades contingudes en aquesta i continuen vigents. En aquest cas haurà d'informar de l'òrgan gestor la documentació de què es tracte, procediment, expedient, any i unitat administrativa en què es va presentar la documentació requerida.  
Els interessats són responsables de la veracitat dels documents presentats, i els òrgans gestors, de manera motivada, poden sol·licitar l'acarament de les còpies aportades per aquells; amb aquesta finalitat podran requerir l'exhibició del document o de la informació original, sense perjudici de les facultats de comprovació, de control i d'inspecció que ténen atribuïdes les administracions públiques.  
  
Quart. Criteris de selecció  
Els criteris de selecció són els establits en els articles 12 i 18 de l'Ordre 5/2016, d'11 d'abril, i en la correcció d'errades publicada en el Diari Oficial de la Generalitat Valenciana amb data 16 de maig de 2016.  
  
Cinqué. Resolució  
1. La resolució de selecció de candidats a GAL provisional LEADER 2014-2020 està regulat en l'article 14 de l'Ordre 5/2016, d'11 d'abril.  
2. La resolució de selecció d'EDLP està regulat en l'article 19 de l'Ordre 5/2016, d'11 d'abril.  
  
Sisé. Limitació a sol·licitar l'ajuda preparatòria  
Les organitzacions candidates a GAL LEADER 2014-2020 que hagen percebut totalment o parcialment ajuda preparatòria per a les despeses d'elaboració del seu EDLP a l'empara de l'article 21 de l'Ordre 5/2016, d'11 d'abril, no podran sol·licitar aquesta ajuda en aquesta convocatòria de selecció.  
  
Seté. Mitjà de notificació i publicació sobre informació dels beneficiaris  
1. La resolució de la convocatòria serà publicada en el Diari Oficial de la Generalitat Valenciana i les resolucions seran notificades d'acord amb el que estableix l'Ordre 5/2016, d'11 d'abril.  
2 S'informa els beneficiaris que, de conformitat amb l'article 113 del Reglament (UE) número 1306/2013, les seues dades seran publicades d'acord amb l'article 111 d'aquest reglament i podran ser tractades per organismes d'auditoria i investigació de la Unió Europea i nacionals, per a salvaguardar els interessos financers de la Unió.  
  
3. Pel que fa a les dades de caràcter personal, els beneficiaris podran exercir els drets reconeguts en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades).  
  
La present resolució posa fi a la via administrativa i en contra es pot interposar potestativament recurs de reposició davant del director de l'Agència Valenciana de Foment i Garantia Agrària en el termini un mes, comptador des de l'endemà de la notificació, de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o impugnar-se directament davant dels jutjats contenciosos administratius en el termini de dos mesos, comptador des de l'endemà de la publicació, d'acord amb el que preveuen els articles 8.3, 25.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjuí que s'utilitze qualsevol altra via que es considere oportuna.  
  
València, 24 de juliol de 2017.- El director de l'Agència Valenciana de Foment i Garantia Agrària: Francisco Rodríguez Mulero.  
  
  
  
ANNEX I  
Relació de termes municipals compresos en el territori LEADER 2014-2020 no coberts en anteriors convocatòries, susceptibles d'aplicació d'una estratègia de desenvolupament local participatiu  
  
Província de Castelló  
  
Els Ports  
Cinctorres, Castellfort, Forcall, Herbés, la Mata, Morella, Olocau del Rey, Palanques, Portell de Morella, Todolella, Vallibona, Villores, Zorita del Maestrazgo.  
  
L'Alt Maestrat  
Albocàsser, Ares del Maestrat, Benassal, Catí, Culla, la Torre d'En Besora, Vilafranca, Vilar de Canes.  
  
El Baix Maestrat  
Castell de Cabres.  
  
L'Alt Millars  
Ayódar, Castillo de Villamalefa, Cortes de Arenoso, Espadilla, Fanzara, Fuentes de Ayódar, Ludiente, Toga, Torrechiva, Vallat, Villahermosa del Río.  
  
L'Alcalatén  
Atzeneta del Maestrat, Benafigos, Costur, Xodos, Figueroles, Llucena, les Useres.  
  
La Plana Baixa  
Aín, Alcudia de Veo, Alfondeguilla, Artana, Eslida, la Llosa, Ribesalbes, Suera, Tales.